Imtella' Settembru 10, 2021 L-Assoċjazzjoni tal-Kunsilli Lokali, l-AKL, ċaħdet li l-liġi tal-kunsilli lokali tobbligahom jipprovdu uffiċjal pubbliku biex jagħlaq it-toroq li fihom hemm l-iskejjel fil-ftuħ u l-għeluq tagħhom mal-jum. Dan qalu l-President tal-AKL Mario Fava bi tweġiba għal stqarrija li saret ilbieraħ mill-Police Officers Union li fiha tenniet l-oġġezzjoni tagħha li jibqgħu jiġu assenjati mal-iskejjel waqt li d-dħul u l-ħruġ tat-tfal. Il-POU żiedet tgħid li dan ix-xogħol mhux kompitu tal-Pulizija iżda tal-Kunsilli Lokali. B'reazzjoni, l-AKL qalet ma' tvm.com.tm li l-Kunsilli Lokali jassiguraw is-sigurtà tat-tfal billi jaraw li jinstallaw kull tabella meħtieġa biex tindika li hemm skola, nuqqas ta' veloċità u sinjali oħra li jindikaw li hemm tfal qed jaqsmu. Qalet li dan isir ukoll b'żebgħa mal-art fejn tindika b' mod ċar dan kollu. Is-Sur Fava qal li l-interpretazzjoni li qed tingħata li l-Kunsilli b'xi mod iridu jkunu huma li jagħlqu t-toroq tal-iskejjel hija żbaljata anki għax il-Kunsilli m'għandhomx awtorità li jagħlqu toroq. "Tant hu hekk li anki meta jkun hemm permessi ta' għeluq ta' triq għal xogħol ta' kostruzzjoni, dejjem il-forzi tal-ordni, uffiċjali ta' TM jew LESA jagħmlu dan ix-xogħol", qal Fava. Huwa żied jirrimarka li l-kapijiet tal-iskejjel infushom, kemm-il darba ġew avviċanati minn xi Kunsill Lokali biex ikun hemm immaniġġjar aħjar tal-ħruġ u dħul ta' vannijiet jew privates tat-tfal, madankollu qal li f'ċerti okkażjonijiet, lanqas isibu koperazzjoni f'dan ir-rigward.